Sofya Tayurskaya. Sofya Alekseyevna Tayurskaya (1991-yil 1-may, Irkutsk, RSFSR, SSSR) – Little Big rus pank-reyv guruhining vokalisti. Hayoti. Sofya 1991-yil 1-mayda Irkutskda tugʻilgan, ammo tez orada ota-onasi bilan Novodvinsk (Arxangelsk viloyati) ga koʻchib oʻtgan. Sofiyaning ikkita opasi va ukasi bor. 6 yoshida musiqa maktabiga tayyorgarlik kursiga bordi, 7 yoshida fortepiano sinfiga oʻqishga kirdi. Yozgi taʼtilda Irkutskga, uning qarindoshlari yashaydigan joyga joʻnab ketdi. 12 yoshida Edelweiss bolalar studiyasiga qatnay boshladi va u yerda vokal bilan shugʻullana boshladi. Novodvinskdagi maktabni tugatgandan soʻng, Sankt-Peterburgga koʻchib oʻtdi va u yerda Davlat madaniyat institutiga „Teatrlashtirilgan spektakllar va bayramlar rejissyori“ mutaxassisligi boʻyicha oʻqishga kirdi. Oʻqish davrida pul topishni boshladi, barlarda, qahvaxonalarda va karaokelarda chiqish qildi. Sofya ortiqcha vaznga ega edi, lekin parhezga rioya qilib va sport bilan shugʻullanib, ozishga muvaffaq boʻldi. 2012-yilda diplomini olgach, Sankt-Peterburgda qoldi. Karyerasi. 2014-yildan boshlab Little Big reyv guruhining qoʻshiqlarini yozishda ishtirok etib kelmoqda. Oʻsha paytda u „With Russia from Love“ klipida jamoa tarkibida ilk bor koʻrinish bergan. 2016-yildan eʼtiboran u loyihaning konsert tarkibiga kiritilgan. 2020-yil 12-16-may kunlari Little Big guruhi bilan birgalikda Rotterdamda (Niderlandiya) boʻlib oʻtgan 65-Yevrovidenie-2020 qoʻshiq tanlovida Rossiya sharafini himoya qilishi kerak edi. Biroq, 18-mart kuni tashkilotchilar COVID-19 koronavirus pandemiyasi sababli tanlovni bekor qilganliklarini eʼlon qilishdi. 2022-yilda Little Bigning asosiy qismi (Ilya Prusikin, Sofya Tayurskaya, rejissyor Alina Piyaz) AQShning Los-Anjeles shahriga koʻchib oʻtdi va Rossiyaning Ukrainaga bostirib kirishiga qarshi chiqdi. Shaxsiy hayoti. Sofya 2020-yilning avgust oyida Ilya Prusikin bilan oila qurgan. 2024-yil may oyida juftlik farzand kutayotganliklarini eʼlon qilishdi.